केजरीवाल सरकार की डोरस्टेप डिलीवरी योजना का सक्सेस रेट 91 प्रतिशत, 30 और योजनाएं जोड़ीं  
सरकारी दफ्तर में जनता के काम का सक्सेस रेट 57 प्रतिशत
ऑनलाइन माध्यम से काम का सक्सेस रेट 45 प्रतिशत
डोरस्टेप डिलीवरी के जरिए कामों का सक्सेस रेट 91 प्रतिशत
दिल्ली की अरविंद केजरीवाल की महत्वाकांक्षी डोर स्टेप डिलीवरी योजना में अब 30 नई सेवाएं शामिल कर दी गई हैं. अभी तक सरकार 70 सेवाओं की होम डिलीवरी दे रही थी लेकिन अब 100 सेवाओं की होम डिलीवरी देगी. मुख्यमंत्री अरविंद केजरीवाल ने प्रेस कॉन्फ्रेंस के दौरान इस बात की जानकारी देते हुए कहा ये योजना बृहद कामयाब है. उन्होंने आंकड़े देते हुए बताया कि 'पिछले सवा साल में इस योजना के तहत हमारे पास 16,31,772 फ़ोन कॉल आए. ज्यादातर फोन कॉल इंक्वायरी के लिए आते हैं. इनमें से 2,89,762 सर्विस रिक्वेस्ट आईं जिसमें से 10,892 के दस्तावेज पूरे नहीं थे. बाकी बचे 2,78,870...इनमें से 2,64,927 एप्लीकेशन का निपटारा किया जा चुका है.'
केजरीवाल ने दावा किया कि दिल्ली सरकार में डोर स्टेप डिलीवरी के तहत अगर आप कोई काम करवाते हैं तो उसके तीन माध्यम हैं जिसमें से 91 फ़ीसदी तक सक्सेस रेट के साथ डोर स्टेप डिलीवरी सबसे आगे है. केजरीवाल के मुताबिक 'ऑनलाइन एक दिलचस्प बात देखने को मिली है कि अगर आप दिल्ली सरकार में कोई काम कराना चाहते हैं तो उसके तीन माध्यम हैं. पहला सरकार के दफ्तर में जाकर,  दूसरा ऑनलाइन और तीसरा डोर स्टेप डिलीवरी. सरकारी दफ्तर में जनता के काम का सक्सेस रेट 57 प्रतिशत है, ऑनलाइन - 45 प्रतिशत जबकि डोरस्टेप में 91 प्रतिशत है.'
सक्सेस रेट यानी अगर किसी काम के लिए 100 लोगों ने आवेदन दिया तो उसमें कितनों के आवेदन स्वीकार करके काम हो गया और कितनों के आवेदन रद्द हो गए.
डीटीसी के तहत गरीबी रेखा से नीचे के लोगों के लिए बस पास, वरिष्ठ नागरिकों के लिए बस पास, नेत्रहीनों, गूंगे बहरों आदि जैसे दिव्यांगों के लिए मुफ़्त बस पास आदि शामिल हैं.